TIEDOTUSVÄLINEILLE					JULKAISUVAPAA 5.6.2003

PELIKAANIMIEHEN KUVAUKSET KÄYNNISTYVÄT

Kotimaisen koko perheen elokuvan Pelikaanimies kuvaukset alkavat Helsingissä maanantaina 9.6.03. Pelikaanimies-elokuvan ohjaa lastenelokuvistaan palkittu Liisa Helminen. Elokuva perustuu Leena Krohnin kirjaan Ihmisen vaatteissa, käsikirjoituksen ovat tehneet Liisa Helminen ja englantilainen William Aldridge. Kansainväliseen levitykseen suunnattu elokuva nähdään teattereissa Suomessa ja Ruotsissa jouluna 2004.

"Niin kauan kuin uni kestää,
niin kauan se ei ole unta"
Leena Krohn

Kaksi ystävystä, pelikaani ja 10-vuotias poika, seikkailevat maailmassa, missä toden ja mielikuvituksen raja on häilyvä. Pelikaani laskeutuu Suomeen ja kiinnostuu ihmisten elintavoista. Hän pukeutuu ihmiseksi, saa töitä Oopperasta, ystävystyy 10-vuotiaiden Emilin ja Elsan kanssa ja rakastuu ihanaan Ballerinaan. Paljastuttuaan dramaattisesti pelikaani joutuu eläintarhaan. Lapset auttavat pelikaania pakenemaan.

Pelikaanina nähdään Kari Ketonen, Emilin roolissa nähdään Roni Haarakangas. Jonna Järnefelt esittää talonmiestä, Heikki Kinnunen postimiestä, Liisa Kuoppamäki äitiä, Tommi Raitolehto isää, Inka Nuorgam 10-vuotiasta Elsaa ja Ismo Kallio vahtimestaria. Helenaksi on valittu balettitanssija Anu Viheriäranta. Muissa rooleissa nähdään Kristiina Elstelä, Seppo Pääkkönen, Antti Pääkkönen, Jussi Lampi ja Katariina Lohiniva.

Elokuvan kuvaa Timo Salminen, jonka kuvaama elokuva oli Oscar-ehdokkaana, koreografiasta vastaa Jorma Uotinen ja äänisuunnittelun hoitaa Hollywoodissakin työskentelevä Paul Jyrälä. Lavastus: Jussi Halonen ja Samuli Halla, pukusuunnittelu: Marja Uusitalo ja Tiina Wilén, maskeeraussuunnittelu: Riikka Virtanen. Graafisesta konseptista vastaa multimediataiteilija Marita Liulia. Elokuvan leikkaa Jukka Nykänen ja musiikin säveltää Tuomas Kantelinen. Elokuvan tuottaa Hanna Hemilä.

Pelikaanimies on suomalais-ruotsalainen yhteistuotanto. Suomalainen tuotantoyhtiö Lumifilm Oy on aiemmin tuottanut mm. kansainvälisesti palkitut ja levitetyt animaatioelokuvat Turilas & Jäärä ja Urpo & Turpo sekä Tove Janssonista ja Tuulikki Pietilästä kertovan dokumenttielokuvan Haru, yksinäisten saari. Ruotsalainen yhteistuottaja Anita Oxburgh Migma Filmistä on kansainvälisesti arvostettu elokuva-alan vaikuttaja.

Elokuvaa rahoittavat Suomen elokuvasäätiö, Nordisk Film och TV-fond, Svensk Filminstitut, Svenska kulturfonden ja Eurimages. YLE TV2 ja FST sekä Islannin televisio RUV ovat ennakko-ostaneet elokuvan. Suomen kulttuurirahasto, Valtion elokuvataidetoimikunta ja Media Plus ovat tukeneet hankkeen ennakkosuunnittelua. Elokuvaa levittää Suomessa ja Ruotsissa Buena Vista. Suomen teatteriensi-ilta on 17.12.2004.

Lisätietoja elokuvasta:
Tuottaja Hanna Hemilä, 0400 512 205, hemila@lumifilm.fi
Tuotantosihteeri Aleksi Hyvärinen, 050 5514561, aleksi.hyvarinen@lumifilm.fi

LUMIFILM Oy
Meritullinkatu 11 D, 00170 Helsinki, Finland tel +358 9 6225 882 fax +358 9 6225 886 lumifilm@lumifilm.fi
www. lumifilm.fi